寄曼叔求酒
作者：張耒
朝代：宋

paragraphs: 青衫畿丞頑不羞，三十持板拜督郵。
歸來無物與消愁，典衣沽酒寒無裘。
囊空酒貴不可得，縮手愁坐凝雙眸。
秋風破屋冷颼颼，夜長不眠吟掉頭。
豈無鄰家酒可偷，簡書縛汝如窮囚。
淮陽冬醪滑勝油，唇焦不飲已經秋。
汲公直聲聞九州，小子昔也從公遊。
憫憐憔悴賜顔色，時丐餘酌濡其喉。
軍厨嵯峨糟作丘，萬甕沸響玉蟻浮。
轍魚所願斗水遊，不敢多取煩陽侯。
玉瓶未至涎已流，想見瀲灧浮金甌。
歌成緘書還自咻，一醉猶須越境謀。